En familie fra Frederikshavn har droppet charterferien og er i stedet rejse 100 år tilbage i tiden på deres ferie.

På Landbrugs og Landskabs Museet i Mosbjerg tilbyder de i disse uger en noget særlig oplevelse. For en uge af gangen kan man få oplevelsen af, hvordan man levede på et landsted for cirka 100 år siden. Det har en familie fra Frederikshavn valgt. Betina Jensen er taget afsted med sine to sønner og sin datter. Nu er der hverken varmt vand, strøm, telefoner eller iPads, der kan tage opmærksomheden. - Vi er sammen på en anden måde, end når vi er derhjemme. Vi sidder ikke med en telefon og svimmer hen igen, fortæller Betina Jensen, mens hun er ved at bage en kringle. Hos børnene er det også et hit. Der bliver fodret høns, passet grise og køkkenhave. - Det føles som om man jo lever i gamle dage, fortæller Bastian Jensen. Landbrugs og Landskabs Museet tilbyder ferieformen resten af skolernes sommerferie.